钦定古今图书集成/明伦汇编/官常典/第447卷 > 辛庆忌
## 钦定古今图书集成/明伦汇编/官常典/第447卷 > 辛庆忌

按《汉书》本传：“庆忌，字子真，少以父任为右校丞，随长
罗侯常惠屯田乌孙赤谷城，与歙侯战，陷陈却敌。思
奏其功，拜为侍郎，迁校尉，将吏士屯焉耆国。还为谒
者，尚未知名。元帝初，补金城长史，举茂材，迁郎中、车
骑将军，朝廷多重之者。转为校尉，迁张掖太守，徙酒
泉，所在著名。成帝初，征为光禄大夫，迁左曹中郎将”，
至执金吾。始，武贤与赵充国有隙，后充国家杀辛氏，
至庆忌为执金吾，坐子杀赵氏，左迁酒泉太守。岁馀，
大将军王凤荐庆忌“前在两郡著功迹，征入历位朝
廷，莫不信乡。质行正直，仁勇得众心，通于兵事，明略
威重，任国柱石。父破羌将军武贤，显名前世，有威西
夷臣，凤不宜久处庆忌之右。”迺复征为光禄大夫、执
金吾。数年，坐小法，左迁云中太守，复征为光禄勋。时
数有灾异，丞相司直何武上封事曰：“虞有宫之奇，晋
献不寐，卫青在位，淮南寝谋。故贤人立朝，折冲厌难，
胜于亡形。《司马法》曰：‘天下虽安，忘战必危’。夫将不豫
设，则亡以应卒，士不素厉，则难使死敌。是以先帝建
列将之官，近戚主内，异姓距外，故奸轨不得萌，动而
破灭，诚万世之长册也。光禄勋庆忌，行义修正，柔毅
敦厚，谋虑深远，前在边郡，数破敌获卤，外夷莫不闻。
迺者大异，上见未有其应。加以兵革久寝，春秋大灾
未至而豫御之。庆忌宜在爪牙官，以备不虞。”其后拜
为右将军、诸吏散骑给事中。岁馀，徙为左将军。庆忌
居处恭俭，食饮被服尤节约，然性好舆马，号为“鲜明”，
唯是为奢。为国虎臣，遭世承平，匈奴、西域亲附，敬其
威信。年老卒官。长子通为护羌校尉，中子遵函谷关
都尉，少子茂水衡都尉，出为郡守，皆有将帅之风。